CELEX: 52009XG1211(03)
Language: da
Date: 2009-11-27 00:00:00
Title: Rådets konklusioner af 27. november 2009 om mediekendskab i det digitale miljø

11.12.2009   
            
            
               DA
            
            
               Den Europæiske Unions Tidende
            
            
               C 301/12
            
         Rådets konklusioner af 27. november 2009 om mediekendskab i det digitale miljø
   2009/C 301/09
   RÅDET
   
                
            
            
               BEKRÆFTER PÅ NY den politiske tilgang til dette spørgsmål som indeholdt i konklusionerne af 21.-22. maj 2008 om en europæisk fremgangsmåde i forbindelse med mediekendskab i det digitale miljø (1).
            
         
                
            
            
               HILSER MED TILFREDSHED Kommissionens henstilling af 20. august 2009 om mediekendskab i det digitale miljø for en mere konkurrencedygtig audiovisuel industri og indholdsindustri samt et rummeligt vidensamfund og især
               
                           —
                        
                        
                           opmærksomheden på aktiv inddragelse af industrien, herunder alle former for medier, i forbindelse med fremme af initiativer vedrørende mediekendskab
                        
                     
                           —
                        
                        
                           anerkendelsen af den rolle, som uddannelsessystemet kan spille med hensyn til at fremme mediekendskab — evnen til at skaffe sig adgang til og forstå, kritisk evaluere, skabe og formidle medieindhold — inden for rammerne af medlemsstaternes strategier for livslang læring
                        
                     
                           —
                        
                        
                           Kommissionens hensigt om at tilskynde til øget konsensus om mediekendskab, støtte analyse og udveksling af god praksis mellem medlemsstaterne og udforme værktøjer med henblik på at hjælpe medlemsstaterne og Kommissionen med at måle mediekendskabsniveauet på tværs af Europa.
                        
                     
         UNDERSTREGER FØLGENDE YDERLIGERE OVERVEJELSER:
   
               —
            
            
               I forbindelse med fremme af mediekendskab er det af afgørende betydning at gøre sig klart, at den digitale revolution har tilvejebragt betydelige fordele og muligheder og i den forbindelse beriget den enkeltes liv for så vidt angår evnen til at kommunikere, lære og skabe samt omdannet indretningen af samfundet og økonomien. Ansvarlig og informeret anvendelse af nye teknologier og nye medier kræver, at borgerne er klar over risiciene og overholder de relevante retlige bestemmelser, men mediekendskabspolitikker bør tackle sådanne spørgsmål inden for rammerne af et generelt positivt budskab.
            
         
               —
            
            
               Medieindustrien har ganske rigtigt en meget vigtig rolle i arbejdet med at fremme mediekendskab, men samtidig er det vigtigt at understrege mediernes uafhængighed og det forhold, at medlemsstaterne har forskellige tilgange til fremme af udvikling af god praksis og standarder i medieindustrien, hvor selvregulering eller samregulering er to blandt flere mulige løsninger. Det er også vigtigt at tage hensyn til de mange initiativer på mediekendskabsområdet, der allerede bliver udfoldet i medieindustrien samt af kulturinstitutioner, ikke-statslige organisationer og den frivillige sektor, samt at fremme disse initiativer yderligere.
            
         
               —
            
            
               Ved fremme af mediekendskab bør man være særlig opmærksom på, at forskellige grupper i samfundet har forskellige behov og adfærdsmønstre samt forskellige muligheder for at få adgang til medier. For eksempel er børn og unge ofte naturligt åbne over for at bruge nye medier og udnytte nye teknologier, mens voksne kan have en større samling af erfaringer, der kan være til gavn for kritiske overvejelser omkring medieindholdet. Strategier til forbedring af mediekendskab skal tage fuldt hensyn til alle sådanne forskelle og fremme kommunikationen mellem forskellige grupper og interesser i samfundet. Samtidig bør medlemsstaterne fortsat lægge vægt på og styrke strategier for i vidt omfang at stille teknologier bredt til rådighed og gøre dem tilgængelige for borgerne.
            
         
               —
            
            
               Uddannelsessystemet, herunder formel, uformel og ikke-formel læring , kan spille en vigtig rolle i forbindelse med udvikling og forbedring af mediekendskab og kreativitet og et potentiale for innovation blandt alle mennesker i samfundet, navnlig børn og unge, som selv kan spille en vigtig rolle ved at lade disse færdigheder gå videre til deres familier. I uddannelsespolitisk sammenhæng skal det erindres, at Europa-Parlamentets og Rådets henstilling af 18. december 2006 om nøglekompetencer for livslang læring bl.a. indeholder henvisninger til »digital kompetence« og »kulturel bevidsthed og udtryksevne« som to nøglekompetencer. Medlemsstater, der udvikler mediekendskab i en uddannelsesmæssig sammenhæng bør gøre det under behørig hensyntagen til den referenceramme, der blev skabt med henstillingen fra 2006. Desuden kan handlingsprogrammet for livslang læring være en mulig kilde til støtte for fremme af mediekendskab.
            
         
               —
            
            
               Selv om det forholder sig sådan, at mediekendskab er et dynamisk begreb under udvikling, og at fælles forståelse af begrebet er påvirket af kulturelle, teknologiske, industrielle og generationsmæssige forskelle, er det også klart, at med udviklingen af et verdensomspændende internet som central del af kommunikationsinfrastrukturen står borgerne i Europa og i resten af verden i stigende grad over for og lever i et medielandskab med lignende træk. Dette skulle gøre det muligt og meningsfyldt gradvis at udarbejde kriterier til vurdering af mediekendskabsniveauet i medlemsstaterne i overensstemmelse med artikel 26 i direktivet om audiovisuelle medietjenester, og samtidig tage hensyn til, at sådanne kriterier og vurderinger skal afspejle de forskellige forudsætninger i medlemsstaterne. Medlemsstaterne og Kommissionen opfordres til at samarbejde fuldt ud om denne opgave.
            
         OPFORDRER KOMMISSIONEN OG MEDLEMSSTATERNE til inden for grænserne af deres respektive kompetenceområder at notere sig disse konklusioner såvel som konklusionerne af 21.-22. maj 2008, når de udarbejder deres politikker om mediekendskab.
   
      (1)  EUT C 140 af 6.6.2008, s. 8.